Ηλίας Κελεσίδης

Ο Ηλίας Κελεσίδης ήταν Έλληνας ποδηλάτης γεννημένος στις 20 Ιουνίου του 1953 στο Μπρνο Τσεχοσλοβακίας, και υπήρξε ένας από τους αναμορφωτές του αθλήματος στην Ελλάδα. Απεβίωσε στις 30 Μαρτίου του 2007.

Η κόρη του, Ιλιόνη Κελεσίδη, είναι αθλήτρια πετοσφαίρισης στον Παναθηναϊκό.

Καριέρα 
Ο Ηλίας Κελεσίδης εγκαταστάθηκε στην Ελλάδα ερχόμενος από την Τσεχοσλοβακία ως ολοκληρωμένος αγωνιστικά ποδηλάτης και εντάχθηκε στον Μελιτέα Θεσσαλονίκης. Το 1978 μεταγράφηκε στην ομάδα ποδηλασίας του Παναθηναϊκού και αγωνίστηκε με το σύλλογο έως το 1986. Με την συνεισφορά του ο Παναθηναϊκός κατέκτησε 2 Πρωταθλήματα Δημοσίας Οδού (1978, 1980). Σε ατομικό επίπεδο κατέκτησε με τα χρώματα του Παναθηναϊκού όλους τους τίτλους στο Πρωτάθλημα Δημοσίας Οδού το διάστημμα 1979-1985.
Ο Κελεσίδης φόρεσε το χάλκινο μετάλλιο με την ομάδα του Τριφυλλιού στον Διεθνή Γύρο Λιέγης ανάμεσα σε 21 ομάδες, κατά βάση επαγγελματικές. Κατέκτησε δε, σημαντικές νίκες σε αγώνες στην Ελλάδα με κορυφαίες στιγμές της καριέρας του την 1η θέση στην ανάβαση Πάρνηθας το 1978 και στο Γύρο Θυσίας το 1980.

Ο Ηλίας Κελεσίδης εκτός από μεγάλος αθλητής υπήρξε και σπουδαίος άνθρωπος. Σε διεθνή αγώνα με τα χρώματα της Εθνικής Ελλάδος προτίμησε αντί να συνεχίσει και να τερματίσει πρώτος, να σταματήσει για να βοηθήσει έναν Τούρκο ποδηλάτη που είχε τραυματιστεί. Η UNESCO τίμησε τον αθλητή με το βραβείο «ευ αγωνίζεσθαι». Ο Ηλίας Κελεσίδης ταξίδεψε για τη βράβευση μόνος του στο Παρίσι. Δίχως να ξέρει γαλλικά, χωρίς γνωστούς και φίλους, με ελάχιστα χρήματα στην τσέπη του και χωρίς να μπορεί κάποιος από την πρεσβεία να τον βοηθήσει, χάθηκε και δεν κατάφερε να παραβρεθεί στη γιορτή. Τελικά, ο κόπος του ταξιδιού δεν πήγε χαμένος, αφού άνθρωποι της UNESCO του παρέδωσαν το βραβείο κατά τη διάρκεια του βραδινού φαγητού στο ξενοδοχείο του.

Εθνική Ελλάδος 
Από το 1978 έως το 1988 ο Κελεσίδης αγωνίστηκε με την Ελληνική εθνική ομάδα ποδηλασίας. Μαζί με τον Κανέλλο Κανελλόπουλο υπήρξαν οι πρώτοι Έλληνες ποδηλάτηες που αγωνίστηκαν σε Ολυμπιακούς Αγώνες, συμμετέχοντας το 1984 στην Ολυμπιάδα του Λος Άντζελες. 

Στους Βαλκανικούς Αγώνες κέρδισε τρία Χρυσά μετάλλια: το 1979 (παρά την πτώση και τον τραυματισμό του μετά από σπρώξιμο αντίπαλου ποδηλάτη), το 1983 και το 1984, τρία Ασημένια και δύο Χάλκινα. Κατέκτησε επίσης τη νίκη σε 8 διεθνείς αγώνες ποδηλασίας. Το 1979 ανέβηκε στο ψηλότερο σκαλί στον αγώνα αντοχής του Μπέργκαμο, σε μια διοργάνωση στην οποία μετείχαν 13 εθνικές και 30 ιταλικές ομάδες. Το 1981 αναδείχθηκε πρώτος στον δύσκολο ποδηλατικό γύρο της Αγύπτου, μία πρωτιά που αποτέλεσε ένα σπουδαίο επίτευγμα.

Προπονητική καριέρα 
Οι προπονητικές μέθοδοι που εισήγαγε οδήγησαν και άλλους Έλληνες αθλητές σε διεθνείς επιτυχίες. Μετά την αποχώρησή του από την ενεργό δράση ανέλαβε τη θέση του προπονητή της Εθνικής Ελλάδος. Από το 2004 έως το 2006 υπήρξε τεχνικός σύμβουλος της Ελληνικής Ομοσπονδίας Ποδηλασίας.

Στις 30 Μαρτίου του 2007 απεβίωσε σε ηλικία 54 ετών από ανακοπή καρδιάς, δίχως να έχει παρουσιάσει νωρίτερα προβλήματα υγείας.

Παραπομπές

Εξωτερικοί σύνδεσμοι - Πηγές 
 Ηλίας Κελεσίδης: Σύντομο βιογραφικό www.hellenicaworld.com 
 Τα ιστορικά ορόσημα του ΠΑΟ από τον παλαίμαχο Γιώργο Λιβέρη palaimaxoipao1908.blogspot.com 
 1979 – Ηλίας Κελεσίδης – Βαλκανικοί Αγώνες Ποδηλασίας www.aopigasos.gr 

Έλληνες αθλητές της ποδηλασίας
Ποδηλάτες ΠΑΟ
Έλληνες Βαλκανιονίκες